CELEX: 62016TN0732
Language: mt
Date: 2016-10-20 00:00:00
Title: Kawża T-732/16: Rikors ippreżentat fl-20 ta’ Ottubru 2016 – Valencia Club de Fútbol vs Il-Kummissjoni

5.12.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 454/31
            
         
      Rikors ippreżentat fl-20 ta’ Ottubru 2016 – Valencia Club de Fútbol vs Il-Kummissjoni
      (Kawża T-732/16)
      (2016/C 454/54)
      Lingwa tal-kawża: l-Ispanjol
      
         Partijiet
      
      
         Rikorrenti: Valencia Club de Fútbol, SAD (Valencia, Spanja) (rappreżentant: J. R. García-Gallardo Gil-Fournier u A. Guerrero Righetto, avukati)
      
         Konvenuta: Il-Kummissjoni Ewropea
      
         Talbiet
      
      
                  —
               
               
                  tannulla d-Deċiżjoni tal-Kummissjoni, tal-4 ta’ Lulju 2016, dwar l-għajnuna mill-Istat SA.36387 (2013/C) (ex 2013/CP), mogħtija minn Spanja favur Valencia Club de Fútbol, S.A.D. (u klabbs oħra tal-futbol), b’mod partikolari l-miżuri 1 u 4, li jikkonċernaw lil Valencia CF.
               
            
                  —
               
               
                  tikkundanna lill-Kummissjoni għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka tmien motivi.
      
                  1.
               
               
                  L-ewwel motiv ibbażat fuq żball manifest ta’ evalwazzjoni ta’ tlieta mill-erba’ kriterji minħabba li ġie meqjus li garanzija hija għajnuna mill-Istat. F’dan ir-rigward qed jiġi ddikjarat li l-Kummissjoni żbaljat meta qieset li l-Valencia FC kienet tinsab f’sitwazzjoni finanzjarja diffiċli, billi bbażat ruħha fuq informazzjoni frammentarja u mingħajr ma ħadet inkunsiderazzjoni l-mudell ta’ negozju speċifiku tal-klabbs tal-futbol, billi bbażat ruħha fuq il-valur kontabbli tal-plejers, u mhux fuq il-valur reali tagħhom fis-suq, u billi ma analizzatx pjan ta’ vijabbiltà li dejjem kien ibbażat fuq preżunzjonijiet realistiċi. Fit-tieni lok, il-Kummissjoni żbaljat meta qieset li l-garanzija kienet tkopri iktar minn 80 % tal-faċilità ta’ kreditu u, fit-tielet lok, il-Kummissjoni wettqet żball fl-evalwazzjoni tar-rata ta’ interessi ġenerali fuq il-faċilità ta’ kreditu meta mqabbla mal-prezz tas-suq.
               
            
                  2.
               
               
                  It-tieni motiv, invokat sussidjarjament, u bbażat fuq l-eżistenza ta’ żbalji manifesti mwettqa mill-Kummissjoni fl-applikazzjoni tat-test tal-kontabbiltà f’erba’ mis-sitt kriterji inklużi fil-linji gwida tagħha għas-salvatagg u r-ristrutturazzjoni: ir-ritorn, fit-tul, għall-vijabbiltà, il-prevenzjoni ta’ distorsjonijiet indebiti tal-kompetizzjoni billi jiġu previsti miżuri kumpensatorji, il-prinċipju ta’ għajnuna limitata għall-minimu u l-prinċipju ta’ għajnuna unika.
               
            
                  3.
               
               
                  It-tielet motiv ibbażat fuq żball imwettaq mill-Kummissjoni fl-evalwazzjoni tal-valur kunsiderevoli tal-miżuri kumpensatorji offruti; speċifikament, il-garanzija fuq l-ishma kif ukoll garanziji addizzjonali mogħtija mill-Fundación Valencia lill-Instituto Valenciano de Finanzas.
               
            
                  4.
               
               
                  Ir-raba’ motiv ibbażat fuq żball fl-evalwazzjoni tal-ammont prinċipali u tal-interessi tal-allegata għajnuna li għandha tiġi rkuprata, peress li l-Kummissjoni għamlet preżunzjoni mhux xierqa fir-rigward tat-tipi ta’ riferimenti kostanti matul id-durata tal-miżuri, kif ukoll dwar it-terminu ta’ dawn tal-aħħar.
               
            
                  5.
               
               
                  Il-ħames motiv ibbażat fuq ksur tal-prinċipju ta’ proporzjonalità, peress li l-ammonti li tagħhom il-Kummissjoni qed tordna l-irkupru huma sproporzjonati fid-dawl ta’ dawk diġà mħallsa.
               
            
                  6.
               
               
                  Is-sitt motiv ibbażat fuq żball ta’ evalwazzjoni mill-Kummissjoni, peress li ma qisitx li s-sellief huwa benefiċjarju, u lanqas ma qieset l-eżistenza ta’ sid ġdid tal-klabb.
               
            
                  7.
               
               
                  Is-seba’ motiv ibbażat fuq ksur tal-prinċipju ta’ nondiskriminazzjoni, sa fejn il-Kummissjoni wettqet evalwazzjoni indaqs tas-sitwazzjonijiet differenti tal-klabbs investigati, filwaqt li dawn huma l-frott ta’ ċirkustanzi totalment differenti.
               
            
                  8.
               
               
                  It-tmien motiv ibbażat fuq ksur tal-prinċipju ta’ motivazzjoni tal-atti.